Ruth Joan Bader Ginsburg (New York Stad, 15 Maart 1933 - Washington, DC, 18 September 2020) was 'n Amerikaanse advokaat en een van nege regters van die Verenigde State se Hooggeregshof, die hoogste regterlike liggaam van die land. Ruth Bader is in die New York-stadsdeel Brooklyn gebore tussen Joodse, Italiaanse en Ierse immigrante. Haar suster is op 'n baie jong ouderdom oorlede en Ruth as enigste kind agtergelaat. Tydens haar hoërskooljare het Ruth se ma Celia gesukkel met kanker, waaraan sy gesterf het 'n dag voor haar dogter se gradeplegtigheid. Desondanks het Celia so 'n aktiewe rol in die opleiding van Ruth gespeel dat laasgenoemde 'n toekenning ontvang het om universiteit toe te gaan. Terwyl sy aan Harvard-universiteit in die regte studeer, is sy in 1954 met Martin Ginsburg, 'n medestudent, getroud. Van 1959 tot 1961 dien sy as klerk by 'n regter in die distrik in Suid-New York; sy werk later tot 1978 as dosent aan die Rutgers-universiteit, die Columbia Law School en die Stanford-universiteit.